钦定古今图书集成/明伦汇编/官常典/第795卷 > 移剌益
## 钦定古今图书集成/明伦汇编/官常典/第795卷 > 移剌益

按《金史》本传：“益字子迁，本名特末阿不，中都路胡鲁
土猛安人也。以荫补国史院书写，积劳调徐州录事，
召为枢密院知法，三迁翰林修撰。时北边有警，诏百
官集尚书省议之。太尉克宁锐意用兵，益言天时未
利，宜俟后图。御史台举益刚正可任，遂兼监察御史。
未几，改户部员外郎。明昌三年，畿内饥，擢授霸州刺”
史，同授刺史者十一人。既入谢，诏谕之曰：“亲民之职，
惟在守令。比岁民饥，故遣卿等往抚育之。其资序有
过者，有弗及者，朕不计此，但以材选，尔其知之。”既至，
首出俸粟以食饥者，于是倅以下及郡人递出粟以
佐之，且命属县视以为法，多所全活。郡东南有堤，久
颓圮，水屡为害，益增修之，民以为便，为益立祠，升辽
东路提刑副使。五年，宋主新立，诏以泗州当使客所
经，守臣宜择人。宰臣进拟数人，皆不合上意。上曰：“特
末阿不安，在此人可也。”即授防御使，召为尚书户部
侍郎，寻转兵部。属群牧人叛，命益同殿前都点检兖
往招降之。承安二年，边鄙弗宁，上御便殿，召朝官四
品以上入议，益谓守“为便，天子之兵当取万全。若王
师轻出，少有不利，非惟损大国之威，恐启敌人侵玩
之心。”出为山东西路转运使。有敕使按鹰于山东，益
奏乞止令调于近甸，何必惊远方耳目。书闻，上命有
司治使者罪。迁河东南北路按察使。旧制，在位官有
不任职，委所属上司体访，州府长贰、幕职许互相举
申。益上言，以为“伤礼让之风，亦恐同官因之不睦，别
生奸弊。乞止令按察司纠劾，似为得体。”又言：“随路点
军官与富人饮会，公通献遗，宜依准，监临官于所部
内犯罪究治。”上皆纳焉。泰和二年，卒于官。